Gleðileikarnir hófust í Borgarnesi í morgun Gleðileikarnir 2016 hófust í Borgarnesi í morgun . Um er að ræða tveggja daga dagskrá þar sem uppbrot er frá hefðbundnu skólastarfi nemenda á efsta stigi Grunnskólans í Borgarnesi . Taka nemendur þátt í skemmtilegum og þroskandi þrautaleik . Skipulagning er í höndum foreldrafélags skólans í samstarfi við skólayfirvöld . Að sögn Ástu Kristínar Guðmundsdóttur verkefnisstjóra Gleðileikanna leituðu forsvarsmenn þeirra til aðila úr samfélaginu , líkt og gert hefur verið undanfarin ár , og koma fjölmargir að verkefninu . „ Við höfum kallað eftir samstarfi úr samfélaginu til styrktar með ýmsum hætti svo sem með fjárframlagi , vörum eða vinnuafli . Bara við Gleðileikana sjálfa starfa um 40 sjálfboðaliðar , sem koma að verkefninu þessa tvo daga , fyrir utan allan undirbúning , “ segir Ásta Kristín í samtali við Skessuhorn . Hún segir aðila úr samfélaginu einnig koma inn í Gleðileikanefndina , þó hún sé aðallega skipuð foreldrum nemenda við skólann . „ Við fáum svo til liðs við okkur fyrirtæki , stofnanir og einstaklinga úr samfélaginu , sem hafa áhuga og vilja leggja málefninu lið . “ Samvinna , sjálfstæði og gleði Í ár eru starfsstöðvarnar Björgunarsveitin Brák , Michelle Bird listakona , UMSB , Félagsmiðstöðin Óðal , Landnámssetrið , Stéttarfélag Vesturlands og þeir Sigursteinn Sigurðsson og Geir Konráð Theódórsson hjá Hugheimum . “ Ásta Kristín segir að krökkunum hafi verið skipt í átta hópa þvert á árganga . „ Svo leysa þau átta mismunandi þrautir sem felast í samvinnu , sjálfstæði og gleði og fá gefin stig fyrir þá þætti . Allir sem klára verkefnið fá eitt stig en hinir þættirnir vega meira . “ Markmið leikanna er að efla unglingana bæði sem einstaklinga og í hóp , sem og að styrkja sjálfsmynd þeirra og samhug . Hóparnir glíma við margvíslegar þrautir þar sem reynir á samvinnu þeirra og sjálfstæði . Meðal þeirra verkefna sem krakkarnir leysa í ár er að leggja til sína vinnu í gerð stórs málverks , þar sem þau fá ákveðið þema . „ Sumir þurfa þannig að mála með vinstri hendinni , aðrir með bundið fyrir augun og þess háttar . Svo er hugsunin sú að verkið verði hengt upp og að fólk fái að njóta þess eftir á , “ segir Ásta Kristín . „ Svo er ein hönnunar - og tæknistöð , þar sem leystar eru ákveðnar þrautir eins og byggingarskipulag . Björgunarsveitin er með þraut , við erum með leiklistarspuna og uppbyggjandi samvinnuþraut , svo eitthvað sé nefnt , “ bætir hún við . Gleðileikunum lýkur á morgun í Hjálmakletti með pizzuveislu fyrir þátttakendur .